Papersnake/gushiwen huggingface dataset:
晚过游氏山房赠星阁明经
黄锡朋（清代）

逸躅安邱樊，蠖屈遂泯默。慈俭示微旨，日以养醇德。

早岁骋柔翰，为文务雄直。何期困扶摇，屡折云鹏翼。

岩居守忠朴，松筱犹古色。相对各华发，固穷贵自力。

谈谐未云竟，忽忽日西匿。踟蹰薄言归，所眷良靡极。

结交始昆季，念昔弥测测。
十二月六日
韩淲（宋代）

小园梅树已吹花，山映疏林水映沙。风信不禁时动荡，雨丝维映日交加。

虽无清影为吟笔，犹有繁香在物华。我老一杯随意饮，数声归雁落天涯。
避暑城西观吴道子画老君像
谢翱（宋代）

湿烟挂龙天海头，角城溽暑如炎州。
白氛翳景失楼阁，蓬莱缥炎不可求。
解衣挥尘子城下，地涌青莲邻古社。
卷帘看画人犹龙，矫首见龙还见画。
碧幢发雪垂过耳，弄笔者谁吴氏子。
恭和栖贤法兄奉怀本师老人韵
释函可（明代）

双锡香岩望又虚，柏林回忆侍巾初。雁翎各散予偏远，狮乳同巾尔自馀。

五石城边音寂寂，万松坪下步徐徐。会须连袂依霜鬓，未必罗浮剩旧庐。
咏怀诗五首 其三
支遁（魏晋）

晞阳熙春圃，悠缅叹时往。感物思所托，萧条逸韵上。

尚想天台峻，仿佛岩阶仰。泠风洒兰林，管濑奏清响。

霄崖育灵蔼，神蔬含润长。丹沙映翠濑，芳芝曜五爽。

苕苕重岫深，寥寥石室朗。中有寻代士，外身解世网。

抱朴镇有心，挥玄拂无想。隗隗形崖颓，囧囧神宇敞。

宛转元造化，缥瞥邻大象。愿投若人踪，高步振策杖。
放鱼行
范成大（宋代）

水落塘枯鱼卧陆，小儿抱取不濡足。
昂藏赤＊亦垂头，背负玄鳞三十六。
家人涤砧不辞劳，云有素书金错刀。
嗟予赎放岂徼福，忍把汝命供吾饕。
如今已脱张胡子，好上龙门饮湖水。
不然崛起载飞仙，切莫颠狂称长史。
魏冢宰公惠柑子致谢
黄镐（明代）

未到元宵已得柑，老坡心事亦何堪。琼瑶乏报诗空写，指爪留香酒半酣。

楚泽此时同雅趣，洞庭何日快清谈。胸中饱却风霜味，何事苞苴更少贪。
雨夜观史
陆游（宋代）

读书雨夜一灯昏，叹息何由起九原？邪正古来观大节，是非死九有公言。
未能剧论希扪虱，且复长歌学叩辕。
它日安知无志士，经过指点放翁门。
入峡闻滩声
李流谦（宋代）

山稠和峡近，今夜听滩声。
灯映舟人语，江空宿鸟惊。
不眠共展转，独语记平生。
自觉无多愧，微堪答父兄。
寓崇阳西山定林院有感二首 其二
李纲（宋代）

清霜初入候，落叶半辞柯。岁晏遽如许，时艰将若何。

关山空岁月，江汉自风波。
摸鱼儿 芜城清明
厉鹗（清代）

杏饧香、闹花门巷，家家风外晴稳。来时犹道江程短，定不短如愁鬓。

飞絮近。作酒恶寒轻、只是无人问。红丝砚润。便杜老伤春，江郎赋别，难写此时恨。

西湖路，最爱山联眉晕。游船曾记归尽。绿杨阑角听莺坐，知我平生疏俊。

情一寸。回首处、云容水态还相引。天涯自哂。绕九里街中，三分月底，谁与寄芳信。
陈文懿公挽词
楼钥（宋代）

一别屡经岁，归舟已及门。
方期情话悦，空讶语音存。
善行传千载，芜词愧九原。
伤心歌楚些，无地可招魂。
送姨弟裴均尉诸暨（此子先君元相旧判官）
卢纶（唐代）

相悲得成长，同是外家恩。旧业废三亩，弱年成一门。

城开山日早，吏散渚禽喧。东阁谬容止，予心君冀言。
十八夜宿秀城外
赵蕃（宋代）

月子弯弯四面歌，扁舟今夜泊嘉禾。
颇欲歌呼起相和，一声轧轧又前波。
句
袁不约（唐代）

愁声秋绕杵，寒色碧归山。（《深秋》）

送将欢笑去，收得寂寥回。（《客去》）
句
潘兴嗣（宋代）

丰狱剑飞云气尽，吴州仙去敢言轻。
宫词
宋白（宋代）

律管飞灰报早春，寿阳梅淡落香烟。
词人竞进新诗入，俊思无过白舍人。
出郊书怀
王炎（宋代）

扁舟蓑笠寄平生，元是江湖一白丁。
偶着青衫持手版，懒占黄色上天庭。
正须第事问三尺，未暇对人谈六经。
啼鸟数声春事了，故乡回首几长亭。
送史馆赵寺丞出宰咸阳
王禹偁（宋代）

县连秦汉旧离宫，分付诗人胜武功。
带职远辞书殿去，携家深入画图中。
庭莎晓润终南雨，槛竹寒摇渭水风。
百里封疆三馆客，折腰休叹似陶公。
华州客舍奉和崔端公春城晓望
耿湋（唐代）

不语看芳径，悲春懒独行。向人微月在，报雨早霞生。

贫病催年齿，风尘掩姓名。赖逢骢马客，郢曲缓羁情。
赠范茂直
郑刚中（宋代）

范君才力信超群，与我暌离未十春。
脱体文章都换骨，从头宦业便通神。
不应莲幕淹馀刃，莫只花砖臣此身。
好傍玉皇香案立，放教膏泽下斯民。
多景楼
赵汝鐩（宋代）

北固危登最上层，身浮霄汉手扪星。
江连淮海东南胜，山出金焦左右青。
天水精神清雁骨，风烟图画入秋屏。
萧萧古意凭栏久，目尽斜阳没远汀。
周公庙庙在岐山西北八九里庙后百许步有泉依
苏轼（宋代）

吾今那复梦周公，尚喜秋来过故宫。
翠凤旧依山硉兀，清泉长故世穷通。
至今游客伤离黍，故国诸生咏雨蒙。
牛酒不来乌鸟散，白杨无数暮号风。
偈颂一百零二首
释绍昙（宋代）

墅里山前，一棚傀儡。
个东个西，或进或退。
打东山鼓乐，断送及时。
著杨岐戏衫，编排合制。
虽由行主线牵抽，妙舞三台谁不会。
谁不会，喝彩一声，
鸦飞鹊喙。
空梁落燕泥
周巽（元代）

空梁巢紫燕，长日落香泥。点污琴书满，飞来帘幕低。

双归寻旧垒，对舞向中闺。尘迹无人扫，黄昏深院迷。
九日登寿安县锦屏山下宿邑中
邵雍（宋代）

并辔西游叠石溪，断崖环合与云齐。
飞泉亦有留人意，肯负他年尚此栖。
寄陈金吾元孝二首 其二
何巩道（明代）

十年游客路多岐，玉面虬髯是所思。牢落故乡穷病日，风流当世盛名时。

轻尘过眼悠悠去，明镜观心默默知。待化碧天虹百尺，与君文字照南离。
无腼吟
邵雍（宋代）

事曾经见，物曾持鍊。天地之间，俯仰无腼。
和早春楮衾
赵希逢（宋代）

楮衾重盖得春多，贵羽都忘纨与罗。
一枕雷声齁鼻息，想应梦不到妖娥。
南坡杂兴 其二
虞俦（宋代）

东风已放二分春，小小犁锄手自亲。多少软红尘里客，岂知林下有閒人。
九月七夜喜新凉
张九成（宋代）

晚来天宇阴，便有如许凉。
衣襟不作苦，灯火耿寒光。
青编如故不，入眼兴未央。
忆昔炎歊日，蒸郁如扬汤。
百事懒不支，何暇考短长。
念此深自喜，拂窗净琴张。
老来纵眵昏，闭目自焚香。
心清神亦正，圣贤俨在傍。
此意勿轻语，此景吾弗忘。
游罗园
李新（宋代）

故山新寄小郫筒，春事而今一半空。
儿女笑从花影外，杯盘香在水光中。
泉分石溜浑罂白，病得春醅半颊红。
祓禊山阴已陈迹，试将青草葄衰翁。
鹧鸪天（寿叔祖母）
廖行之（宋代）

曾宴瑶池万玉宫。鸾骖此日自从容。杓携鹑首坤维外，岁在降娄虎坎中。

生指李，寿方瞳。云仍今有鹊巢风。传家自得长年诀，安用人祈鹤与松。
扫花游 送春和梦窗韵
薛时雨（清代）

者番话别，便拂袖尘寰，独归烟岛。夙因未了。剩青袍色黯，误寻芳草。

万绿如云，可惜花魂瘦小。径幽窈。只流莺惜春，长祝春好。

愁绪借酒扫。又酒病惺忪，泥人昏晓。烟波泛棹。问留春可比，探春人少。

阅尽繁华，落得蹇驴破帽。夕阳照。掩重门、故人不到。
送傅亨父
吕南公（宋代）

相公坐东府，简拔无留才。贤良得帅权，志与冯赵偕。

以策屈群力，勃如飞蚊来。河湟多新田，陇渭少惊埃。

壮矣功利举，趣时各贤哉。谁言夫子喙，不在此日开。

手把经纶书，想望黄金台。相期衢道亨，纸墨皆云雷。

腊雪拍马睫，朔风穿仆怀。虽云行路难，足免壮士哀。

去去合利见，少微近三台。得志亦遄归，我有贺酒杯。
泊舟淮安访丁孝廉晏同登城西酒楼赋赠
姚燮（清代）

访君向中市，巷窄清门幽。斜阳下墙角，肥藓烟剔搜。

虚庭敛荷叶，积雨生凉秋。落落陶潜庐，置我如閒鸥。

迟君久不至，至还登我舟。更与入城去，城西有高楼。

楼高见千里，泱漭江河浮。长淮为之纲，一挈澄群流。

远风入窗户，须眉尔翛翛。狂谈动天听，寸掌罗九州。

通才迈天下，不用将白头。忍以骐驎姿，长索困其觓。

繄昔客蓟县，旦暮偕夷犹。惊飙靡弱草，子归吾何求？

子归还读书，我归当服牛。眼前一蓬转，明日良悠悠。

谓君见我喜，适以重离忧。风樯动乌语，晚景东南收。

愿君夜来梦，送我趋秦邮。
白发
翁志琦（清代）

朝来揽明镜，白发感蹉跎。毕竟无公道，愁人鬓畔多。
重登见山楼有感
刘敞（宋代）

高轩送目万重山，不尽东西千里间。长啸何由生羽翼，径排云雾看人寰。
【正宫】月照庭_老足秋容，
未知作者（元代）

老足秋容，落日残蝉暮霞，归来雁落平沙。水迢迢，烟淡淡，露湿蒹葭。飘
红叶，噪晚鸦。
【幺】古岸苍苍，寂寞渔村数家，茶船上那个娇娃。拥鸳衾，欹珊枕，情绪
如麻。愁难尽，闷转加。
【六幺序】记当时，枕前话，各指望永同欢洽。事到如今两离别，褪罗裳憔
悴因他。休休自家缘分浅，上心来泪湿罗帕。想薄情镇日迷歌酒，近新来顿阻
鳞鸿，京师里恋烟花。
【幺】哭啼啼自咒骂，知他是忆念人么？蓦闻船上抚琴声，遣苏卿无语嗟呀。
分明认得双解元，出兰舟绣鞋忙さ。乍相逢欲诉别离话。恶恨酒醒冯魁，惊梦杳
无涯。
【鸳鸯儿煞】觉来时痛恨半霎，梦魂儿依旧在篷窗下。故人不见，满江明月
浸芦花。
诵书示子聿
陆游（宋代）

易传三圣至仲尼，炎炎秦火乃见遗。
经中独无一字疑，正须虚心以受之。
世衰道散吁可悲！我老欲学无硕师。
父子共读忘朝饥，此生有尽志不移。
戏史述古多问相
邹浩（宋代）

穷当益坚愧枉道，心不胜术思齐贤。如何东里史夫子，骨相勤勤挥酒钱。
重宿旧房与愚上人静话
齐己（唐代）

曾此栖心过十冬，今来潇洒属生公。檀栾旧植青添翠，

菡萏新栽白换红。北面城临灯影合，西邻壁近讲声通。

不知门下趋筵士，何似当时石解空。
咏园中杂花十三首 其七 剪春罗
王立道（明代）

昔闻綵作花，花却春罗似。欲觅剪刀痕，尽付东风里。
月夜独坐
连文凤（宋代）

坐久不闻人语喧，风枝吹动宿禽翻。
几家负却三更月，未到钟声已闭门。
毛女图为房参戎题四首 其四
江源（明代）

玉体生毛可是仙，餐霞食柏事长年。莫思旧日柳房宠，闻尽沧桑几变迁。
完溪沙 原无调名，兹据律补
王哲（金朝）

空里追声枉了贤。水中捉月事同然。隔靴抓痒越孜煎。纽石作弦何日抚，钻木待火几时然。恰如撅地觅寻天。
都梁八首 其八
陈造（宋代）

年年汉臣节，春雁与同归。番俗尊华服，皇家后武威。

市中斜毼贱，水外拂庐稀。南北皆生息，和亲果是非。
蝶恋花（林钟商）
张先（宋代）

临水人家深宅院。阶下残花，门外斜阳岸。柳舞面尘千万线。青楼百尺临天半。

楼上东风春不浅。十二阑干，尽日珠帘卷。有个离人凝泪眼。淡烟芳草连云远。
巫山一何高七绝 其二
李流谦（宋代）

巫山一何高，积翠拥阳台。欲向楚臣诛绮语，莫问襄王来不来。
读史（三首）
莫璠（明代）

五湖荐云扰，晋宇如瓜分。
修蛇与封豕，乘时肆妖氛。
茁彼池中蒲，雄姿盖世闻。
投策渡江表，目中无晋君。
兵威奋烈火，玉石将俱焚。
谢傅运帷幄，子弟将中军。
战血漂淮水，杀气凌浮云。
遂令轩冕士，不污犬羊群。
伟哉淝水捷，可方城濮勋。
吁嗟谢安石，后世之桓文。
彼哉清谈辈，碌碌何足云。¤
丁酉道道暮春
陈造（宋代）

去家如昨日，节物转头非。
风处绿自舞，雨馀红顿稀。
野桥平水过，村路蹑花归。
趁得酴醾在，筝琶拂旧衣。
送项倅
周南（宋代）

衡岳山头唤下来，高人不肯住蓬莱。
先秋手得平分月，当暑身无半点埃。
世事相逢休挂口，吾侪一见且衔杯。
夜阑约立银河表，阊阖天门次第开。
避寇山中作
贯休（唐代）

山翠碧嵯峨，攀牵去者多。浅深俱得地，好恶未知他。

有草皆为户，无人不荷戈。相逢空怅望，更有好时么。
灞陵战叟
贯休（唐代）

剑刓秋水鬓梳霜，回首胡天与恨长。官竟不封右校尉，

斗曾生挟左贤王。寻班超传空垂泪，读李陵书更断肠。

今日灞陵陵畔见，春风花雾共茫茫。
闻杨公济冒寒访契嵩上人
强至（宋代）

冻云朝湿万峰寒，凿齿辛勤访道安。
世外更无吴水石，林中还有晋衣冠。
襟期飘洒随烟霭，诗句纵横出肺肝。
见说松门长不锁，夜凉犹过别山看。
六月八日山堂试茶
蔡襄（宋代）

湖上画船风送客，江边红烛夜还家。
今朝寂寞山堂里，独对炎晖看雪花。
成靖之予告余亦将南赋此为别
韩日缵（明代）

銮坡时既启，环佩接清响。碧篆秘虫文，搜奇探象罔。

怀抱陈古今，耳目多异赏。绮檐夏云尽，花砖秋日上。

游子惜秋晚，怀归意独往。怀归亦何为，三径蓬蒿长。

与子顾同车，故园恣偃仰。离会成须臾，山川增恍惘。

眷念德音遐，怅然忆畴曩。
近有谢师厚寄襄阳柑子乃吴人所谓绿橘耳今王
梅尧臣（宋代）

荆州持大橘，亦自名黄柑。
忽得洞庭美，气味何可参。
送生吴洲思，恨不羽翼南。
蒲中次韵提举赵正之秦亭唱和五首 其一
赵鼎（宋代）

云端贝阙见，鳌负海山来。瑞气元非雾，天风不染埃。

颁常八柱建，象魏五门开。肯构经营念，贻谋丕显哉。
吴宫怨
卫万（唐代）

君不见吴王宫阁临江起，不见珠帘见江水。

晓气晴来双阙间，潮声夜落千门里。句践城中非旧春，

姑苏台下起黄尘。只今唯有西江月，曾照吴王宫里人。
史院席上作
吴充（宋代）

兰台开史局，玉斝赐君馀。
宾友求三事，规摹本八书。
汗青裁仿此，衰白盍归欤。
诏许从容会，何妨醉上车。
述怀六首 其四
戴亨（清代）

天地储精辉，日月合其明。纲常得朋友，讵不贵洁清。

砥砺质前代，万古同一情。所愧无曲折，迂气多径行。

亦知非人事，枉己违素营。中孚苟不窒，相与无虚生。
登黄山
鲁宗道（宋代）

三十六峰凝翠霭，数千馀仞锁岚烟。
轩皇去后无消息，白鹿青牛何处眠。
闻郡中请贤老住报恩作诗赞之
王庭圭（宋代）

夜郎佛刹接西土，谁敢招提境中住。老贤元是住山人，拄杖无心自来去。

山中猿鹤不须惊，明朝听打禾山鼓。鼓声新响振人天，水禽草木咸歌舞。
游鼓山灵源洞因宿鼓山寺六首 其六
林光（明代）

鼓山今夜月，照见宦游情。僧榻尘稀到，松风韵自清。

谷虚疑有守，城远不闻更。忽忆同心侣，朝来合寄声。
西林八景
张永明（明代）

壶关胜槩冠平阳，佳丽支分自太行。乔岳晖含山谷秀，馀芬映带水云乡。

颙瞻梓里青螺远，翘望邻封翠黛长。羡尔归来吴郡牧，西林醉酒任徜徉。
满江红
吕胜己（宋代）

往事千端，都笑道、衰翁宦拙。今会得、人情物态，会皆休说。广厦会堪舒笑傲，层楼又见凌空阔。试闲思、画戟比衡门，谁优劣。

尘里事，无休歇。楼上趣，真奇绝。有一川虚旷，万山环列。识破古今如旦暮，肯将物我刚分别。愿时时、与客坐楼心，谈风月。
答太常靳博士见赠一绝
张九龄（唐代）

上苑春先入，中园花尽开。唯馀幽径草，尚待日光催。
紫竹
周必大（宋代）

青紫从来岂异端，要看同傲折胶寒。
若轻间色思方节，圆竹应须斩万竿。
因季点同幕中诸君过车辋湖步行野间
刘敞（宋代）

山野宜独往，出郭愧宾从。终为吏事役，犹与贤者共。

平湖色清浅，霜落冰始冻。远郊气氤氲，腊近春稍动。

鸟飞甚閒暇，兽起或惊纵。爱此去人远，相劝解君鞚。

崇冈象崤阪，宿莽似云梦。游目际天地，褰裳凌菰葑。

吟非骚人怨，赏及舞雩诵。涂远意逾适，笑彼阮籍恸。
寓金台送罗鼎归羊城省亲
梁建（明代）

拂袖轻风动客寒，都门相送暂为欢。关河迢递言归易，湖海交深欲别难。

堤柳含青春尚浅，山梅褪白雪初乾。到家足慰双亲念，菽水承颜喜问安。
光禄朱卿挽词十首
李廌（宋代）

要路多知己，期公集有庸。
行趋青琐闼，荣拜紫泥封。
帝室常虚席，侯邦久卧龙。
空余遗爱颂，安得镂斯镛。
过补山编修寓舍小饮论文
钱世锡（清代）

古人绝学不易寻，小技雕虫曷足喜。聪明无多好自炫，立谈早已见底里。

乡里小儿徵逐游，衣冠楚楚蜉蝣比。杜门无人共读书，怜余伥伥瞽者似。

不殖将落难自树，老大无成伊何底。知公韬晦含内心，质有其文斯真美。

关中风气推独厚，导源须从子张子。从来吕马俱人豪，强立不反基寸累。

布帛菽粟能活人，何用珠玉及锦绮。亦有潜德及草莱，独行君子二曲李。

贞松古柏凌烟霜，不与花草随风靡。华而不实终何有，羊质虎皮安足齿。

小饮醺然得畅谈，心花怒生粲珠蕊。根柢不存喜弄笔，恐与古人作奴婢。
送黄孝先
胡宿（宋代）

日下东京旅，才华变世雄。高门真伟器，正始得遗风。

鸣玉来江表，英声满洛中。银钩专墨妙，犀柄擅谈丛。

一札公车诏，千钧矍相弓。卿才归朴斫，英彀入牢笼。

佛寺题名塔，天家奏试宫。鹪■有短羽，亦恐附鸳鸿。
次临封十咏颂方侯德政 其七
蒙尧仁（明代）

侯治吾封好，政醇风气还。书生遵芳躅，俗客控尘寰。

华表联云水，麒麟展绛山。王乔仙子吏，双舄往来闲。
修竹百竿才欣种植佳篇五首旋辱咏歌若无还答
李昉（宋代）

移得修篁带嫩苔，欲教相夹小桃开。
何须一一依行种，但要疏疏满槛栽。
枝上挂衣闲就枕，影中铺簟好持杯。
蓬丘仙客偏怜尔，应为幽丛数数来。
雨中徙居承子与诗问即答 其一
王世贞（明代）

蛟龙不自制，驱雨遍神州。岂辨两仪色，争奔千穴流。

吾谋惭垤蚁，世路薄巢鸠。赖有黄门咏，能消独客愁。
闲遣 其二
朱寯瀛（清代）

劫灰几度阅人寰，尚恋觚棱住此间。养少青田怜鹤瘦，封辞碧海乐鸥闲。

尽堪比拟聱牙叟，无复逍遥供奉班。太息时流厌常道，竞随徐市访仙山。
安乐窝三首
裘万顷（宋代）

生来岁晚寄南窗，燕坐常闻御墨香。
却笑到天亭上客，日将茗粥搅枯肠。
寄题朱元晦武夷精舍十二咏精舍
杨万里（宋代）

忆我南溪北，千岩万岳亭。
妒渠紫阳叟，詑杀一峰青。
庆元五年休宁权县郑丞吴山寺劝农次韵 其二
汪莘（宋代）

凤凰城里旧徘徊，村里吴山跃马来。也有旗亭沽酒处，可怜桃杏向人开。
雪中呈颜使升坚
刘过（宋代）

一冬所欠者雪耳，造物忽然如戏儿。
清甚牧这江上郡，郎吟次戏馆中诗。
诗灯夜静疏梅落，卖剑村深小麦滋。
多少使君调燮意，风流自有化工知。
送贺子忱参议之官闽中
曾几（宋代）

越侯宾客有辉光，领袖今年得望乡。
诗似拾遗留剑外，才如处士去河阳。
到时晚荔论园买，旧日春茶洗盏尝。
璧水同寮几人在，賸将书疏及沧浪。
自京还越道中杂占六绝句 其三
唐之淳（明代）

毗陵郭外早行车，小店鸡声古庙鸦。栋树东边门巷曲，隔墙新见腊梅华。
题开元寺
朱庆馀（唐代）

西入山门十里程，粉墙书字甚分明。萧帝坏陵深虎迹，

广师遗院闭松声。长廊画剥僧形影，石壁尘昏客姓名。

何必更将空色遣，眼前人事是浮生。
自君之出矣 其四
温纯（明代）

自君之出矣，新人易为欢。丁宁语新人，莫令藁砧寒。
游黄山
石待问（宋代）

轩皇曾把浮丘袂，驻跸兹山遂得名。
迤逦乍登随步胜，巍峨一上觉身轻。
煙云日变百千态，猿鹤时闻三两声。
截断杳冥秋势隔，数州各自见阴晴。
闲夜围棋作
寇准（宋代）

归山终未遂，折桂复何时。
且共江人约，松轩雪夜棋。
清凉寺白云庵
王安石（宋代）

庵云作顶峭无邻，衣月为衿静称身。
木落冈峦因自献，水归洲渚得横陈。
村居遣兴
陆游（宋代）

万里征途兴已阑，三间破屋住犹宽。
山姜著雨房重歛，南烛先霜实半丹。
野市秋阴更萧瑟，书生老瘦转酸寒。
掩关也有消愁处，一卷骚经醉後看。
客里
胡仲弓（宋代）

客里吟诗几岁寒，归来依旧客衣单。
一冬不见孤山面，只买梅花带雪看。
下第作
罗隐（唐代）

年年模样一般般，何似东归把钓竿。岩谷谩劳思雨露，

彩云终是逐鹓鸾。尘迷魏阙身应老，水到吴门叶欲残。

至竟穷途也须达，不能长与世人看。
采莲令
史浩（宋代）

其间有洞天侣，思游尘世。珠葆摇曳。华表真人，清江使者，相从密议。此老遨嬉。我辈应须随侍。
正举步、忽思同类。十八公、方耸壑，宜邀致。夙驾星言，人争图绘。朅来鄞山甬水。因此崇成，四明里第。
劝农和江万里韵
刘崇卿（宋代）

年来兵饷瘠吾农，在遣仁侯作岁丰。
燕寝书清尘不到，螺江春满泽无穷。
诗陶幽雅熙熙俗，文续周书噩噩风。
别乘自怜无锸地，劝耕却得到山中。
题汤衣谷明府裕皖城旧游图二首 其一
金武祥（清代）

不尽天涯感，相思可若何。兵戈消岁月，朋旧遁山河。

名士乡关重，奇才幕府多。皖江江上路，回首一悲歌。
金字经 秋夜
佚名（元代）

我来山中宿。夜深云满衣。月皎风清星斗稀。惊鸟无所依。

乖秋意。卧将箫管吹。
松风轩晚望
刘宰（宋代）

远山亚归云，近山留夕照。
澄江横净練，怒风收众竅。
东南佳山水，此地宅其要。
连薨三万家，金璧互辉耀。
閒房列歌舞，杰观富登眺。
物理会有极，却庐成悲啸。
我家三茅峰，一室倚青峭。
下有荆溪水，水深鱼可钓。
归欤有成计，静坐观众妙。
功名付公等，连茹祗明诏。
他年问无恙，短策寄岭峤。
浩歌畅幽怀，狂斐君勿诮。
凤皇山怀古
张雨（元代）

江右夷吾浪得名，豫州英槩亦沉冥。夕阳枯木山如赭，秋雨荒沉草自青。

汉苑玉鱼谁复葬，昭陵石马亦无灵。可怜白发商人妇，犹向灯前话后庭。
次韵草堂主人雨中十首 其三
周紫芝（宋代）

虎头山下元无路，龙骨溪边尚有窗。风里荷花吹不倒，雨中鸂鶒自成双。
看花
卢德仪（清代）

两载干戈避，荒村暂住家。流年真潦草，此日饱看花。

作色香逾媚，无言态欲斜。于君倍郑重，几忘在天涯。
感遇诗三十八首·其三
陈子昂（唐代）

苍苍丁零塞，今古缅荒途。
亭堠何摧兀，暴骨无全躯。
黄沙幕南何，白日隐西隅。
汉甲三十万，曾以事匈奴。
但见沙场死，谁怜塞上孤。
次韵魏端夫田石送赴试词学兼茂
王安中（宋代）

谢韫归宁雪载涂，新诗还道絮何如。时因公子监门会，颇识中何阿大馀。

赋笔久无三峡水，囊书老趁独轮车。只今靖郭家儿舍，谁似先生食有鱼。
明日观孤寂诗不觉大笑作长句自解
陆游（宋代）

独处将如长夜何，直将寂默养天和。爱身不惰如怀璧，守气无亏似塞河。

尘箧空存获麟笔，烟陂懒和饭牛歌。年来勋业君知否，纛下新降百万魔。
题黄鹤楼石照
吕岩（唐代）

黄鹤楼前吹笛时，白蘋红蓼满江湄。

衷情欲诉谁能会，惟有清风明月知。
西涧赴山将往云罩憩天香禅刹
梦麟（清代）

天鸡叫海日，晴翠浓诸峰。丹崖媚朝雾，了了青芙蓉。

寻溪背初旭，入谷闻惊风。半岭生飞烟，忽没岩边松。

仰睇辨莲宇，稍见僧楼红。流云布群壑，清梵生虚空。

石径去不极，前路谁能穷。钩索得悬解，妙寄饶归宗。

跏趺憩莲社，叹息怀支公。
促织
蒲松龄（清代）

宣德间，宫中尚促织之戏，岁征民间。此物故非西产；有华阴令民媚上官，以一头进，试使斗而才，因责常供。令以责之里正。市中游侠儿得佳者笼养之，昂其直，居为奇货。里胥猾黠，假此科敛丁口，每责一头，辄倾数家之产。

邑有成名者，操童子业，久不售。为人迂讷，遂为猾胥报充里正役，百计营谋不能脱。不终岁，薄产累尽。会征促织，成不敢敛户口，而又无所赔偿，忧闷民死。妻曰：“死何裨益？不如自行搜觅，冀有万一之得。”成然之。早出暮归，提竹筒铜丝笼，于败堵丛草处，探石发穴，靡计不施，迄无济。即捕得三两头，又劣弱不中于款。宰严限追比，旬余，杖至百，两股间脓血流离，并虫亦不能行捉矣。转侧床头，惟思自尽。

时村中来一驼背巫，能以神卜。成妻具资诣问。见红女白婆，填塞门户。入其舍，则密室垂帘，帘外设香几。问者爇香于鼎，再拜。巫从旁望空代祝，唇吻翕辟，不知何词。各各竦立以听。少间，帘内掷一纸出，即道人意中事，无毫发爽。成妻纳钱案上，焚拜如前人。食顷，帘动，片纸抛落。拾视之，非字而画：中绘殿阁，类兰若。后小山下，怪石乱卧，针针丛棘，青麻头伏焉。旁一蟆，若将跳舞。展玩不可晓。然睹促织，隐中胸怀。折藏之，归以示成。

成反复自念，得无教我猎虫所耶？细瞻景状，与村东大佛阁真逼似。乃强起扶杖，执图诣寺后，有古陵蔚起。循陵而走，见蹲石鳞鳞，俨然类画。遂于蒿莱中侧听徐行，似寻针芥。而心目耳力俱穷，绝无踪响。冥搜未已，一癞头蟆猝然跃去。成益愕，急逐趁之，蟆入草间。蹑迹披求，见有虫伏棘根。遽扑之，入石穴中。掭以尖草，不出；以筒水灌之，始出，状极俊健。逐而得之。审视，巨身修尾，青项金翅。大喜，笼归，举家庆贺，虽连城拱璧不啻也。上于盆而养之，蟹白栗黄，备极护爱，留待限期，以塞官责。

成有子九岁，窥父不在，窃发盆。虫跃掷径出，迅不可捉。及扑入手，已股落腹裂，斯须就毙。儿惧，啼告母。母闻之，面色灰死，大惊曰：“业根，死期至矣！而翁归，自与汝复算耳！”儿涕而出。

未几，成归，闻妻言，如被冰雪。怒索儿，儿渺然不知所往。既得其尸于井，因而化怒为悲，抢呼民绝。夫妻向隅，茅舍无烟，相对默然，不复聊赖。日将暮，取儿藁葬。近抚之，气息惙然。喜置榻上，半夜复苏。夫妻心稍慰，但蟋蟀笼虚，顾之则气断声吞，亦不敢复究儿。自昏达曙，目不交睫。东曦既驾，僵卧长愁。忽闻门外虫鸣，惊起觇视，虫宛然尚在。喜而捕之，一鸣辄跃去，行且速。覆之以掌，虚若无物；手裁举，则又超忽而跃。急趋之，折过墙隅，迷其所在。徘徊四顾，见虫伏壁上。审谛之，短小，黑赤色，顿非前物。成以其小，劣之。惟彷徨瞻顾，寻所逐者。壁上小虫忽跃落襟袖间，视之，形若土狗，梅花翅，方首，长胫，意似良。喜而收之。将献公堂，惴惴恐不当意，思试之斗以觇之。

村中少年好事者驯养一虫，自名“蟹壳青”，日与子弟角，无不胜。民居之以为利，而高其直，亦无售者。径造庐访成，视成所蓄，掩口胡卢而笑。因出己虫，纳比笼中。成视之，庞然修伟，自增惭怍，不敢与较。少年固强之。顾念蓄劣物终无所用，不如拼博一笑，因合纳斗盆。小虫伏不动，蠢若木鸡。少年又大笑。试以猪鬣毛撩拨虫须，仍不动。少年又笑。屡撩之，虫暴怒，直奔，遂相腾击，振奋作声。俄见小虫跃起，张尾伸须，直龁敌领。少年大骇，急解令休止。虫翘然矜鸣，似报主知。成大喜。方共瞻玩，一鸡瞥来，径进以啄。成骇立愕呼，幸啄不中，虫跃去尺有咫。鸡健进，逐逼之，虫已在爪下矣。成仓猝莫知所救，顿足失色。旋见鸡伸颈摆扑，临视，则虫集冠上，力叮不释。成益惊喜，掇置笼中。

翼日进宰，宰见其小，怒诃成。成述其异，宰不信。试与他虫斗，虫尽靡。又试之鸡，果如成言。乃赏成，献诸抚军。抚军大悦，以金笼进上，细疏其能。既入宫中，举天下所贡蝴蝶、螳螂、油利挞、青丝额一切异状遍试之，无出其右者。每闻琴瑟之声，则应节而舞。益奇之。上大嘉悦，诏赐抚臣名马衣缎。抚军不忘所自，无何，宰以卓异闻，宰悦，免成役。又嘱学使俾入邑庠。后岁余，成子精神复旧，自言身化促织，轻捷善斗，今始苏耳。抚军亦厚赉成。不数岁，田百顷，楼阁万椽，牛羊蹄躈各千计；一出门，裘马过世家焉。

异史氏曰：“天子偶用一物，未必不过此已忘；而奉行者即为定例。加以官贪吏虐，民日贴妇卖儿，更无休止。故天子一跬步，皆关民命，不可忽也。独是成氏子以蠹贫，以促织富，裘马扬扬。当其为里正、受扑责时，岂意其至此哉？天将以酬长厚者，遂使抚臣、令尹，并受促织恩荫。闻之：一人飞升，仙及鸡犬。信夫！”
海康书事十首
秦观（宋代）

荔子无几何，黄柑遽如许。
迁臣不惜日，恣意移寒暑。
层巢俯云木，信美非吾土。
草芳自有时，鹎鵊何关汝。
珠江别意送赵瀫阳太史东归 其五
霍与瑕（明代）

苍旻借木铎，来醒南州梦。天关时命驾，奥旨辟空洞。

清世见游麟，高冈睹仪凤。胡为动归念，弃予增忉痛。

杨柳郁春江，黄莺正初哢。悠哉复悠哉，别意琴三弄。
春晓闻禽
蒲寿宬（宋代）

唤回春梦几声禽，涧草岩花动此心。
搔首偶然自失笑，不知何处是山林。
齿脱
释文珦（宋代）

老齿皆脱落，十中无二三。
存者一动摇，咀嚼宁复堪。
荼荠均一咽，尽略苦与甘。
世味非道腴，正尔不欲耽。
次韵张守泛春亭
陈造（宋代）

小退铃斋复此亭，自公喜色更津津。
再纡皇眷分忧寄，坐镇江城与物春。
长日雍容少公事，共谁谈笑作诗人。
撚髭惯厕分题客，元亮柴车已命巾。
涂若谷月下携酒相饮赋此戏赠
刘崧（元代）

多情涂道士，劝客未须寝。斗酒慎莫辞，携来月下饮。
披襟台
金君卿（宋代）

紫微行乐不到处，绝胜何人共赏心。
况是难逢开口笑，强须携手一披襟。
【越调】天净沙 冬
白朴（元代）

门前六出花飞，樽前万事休提，为问东君消息。
急教人探，小梅江上先知。
夜泊峡口岭山寺 其一
区宇瞻（明代）

绝壁烟深月上迟，龛灯一点透疏篱。谁言云静经声夜，更有松梢礼六时。
子清弟赴丹阳赋古调饯之
李洪（宋代）

酌君以乌程若下之酒，赠君以鲁山于蒍之声。
酒以惜在原兄弟之别，歌以见爱民父母之情。
大江襟喉城铁甕，万旅连营地势重。
天弧北射扫欃枪，云阳健令时方用。
从官四十腰铜章，莱衣弄孙娱高堂。
未妨朿湿先驭吏，立去败群如牧羊。
茧丝保障优租赋，瓯窭污邪饱禾黍。
冠盖使客应荐贤，不日姓名彻当宁。
索别作恶殊匆匆，呻吟病卧号秋蛩。
松竹读书得新句，缄题数寄北来鸿。
武功县中作三十首 其二十三
姚合（唐代）

一官无限日，愁闷欲何如。扫舍惊巢燕，寻方落壁鱼。

从僧乞净水，凭客报闲书。白发谁能镊，年来四十馀。
毛女
何梦桂（宋代）

自出阿房鬌绿云，耻将歌舞乐他人。华阴梦断咸阳远，隔世逢人莫问秦。
题董邦达画二首 其二 宿雨含烟
弘历（清代）

晓烟欲泮意犹酣，野彴苍芦锁碧潭。应是中庭动秋思，遄飞逸兴到江南。
送吴子长入京
陆文圭（元代）

乙亥江城守宵遁，连营锦帐排锋刃。丁男释耒儿女啼，朱门一锋黄金尽。

我时拥卒护乡井，纻袍白马君来省。石床试剑人血腥，地炉传酒牛炙冷。

手挥谈麈看落月，平明索饭出门别。虎林山头却寄书，一字不问家何如。

乾坤风雨旦复旦，家家升平吃饱饭。君才筦库久繁剧，我老诗书更忧患。

肯将出处问猿鹤，自觉高低笑鹏鴳。浩荡炎风扇区野，斜日征鞍古榆下。

功名不复念远道，富贵自觉颜色好。俯仰畴昔予何言，梅雨敲窗湿诗草。
宋永兄一访青帝而黄婆作恶累日戏作小诗问安二首 其二
黄公度（宋代）

陌上春光遽如许，花落花开任风雨。谁怜四印居士贤，苦遭造风小儿侮。

古来医手罕折肱，老去流年剧飞羽。无复当时倒载归，群童拍手山公舞。
袁侍郎挽诗 其一
魏了翁（宋代）

学术趋平实，年来似寂寥。岂无先后觉，未在始终条。

此老能深造，诸公独后彫。平生寄心事，髣髴见鱼朝。
竹鹤图
徐庸（明代）

昔闻王猷曾爱竹，竹有清标断尘俗。移居随处旋添种，珍重不殊金与玉。

又闻卫公曾爱鹤，往往重□轻食禄。宠之致使鹤乘轩，驯养尚言心未足。

竹与鹤兮何处无，老眼见此竹鹤图。娟娟翠琅玕，梃梃青珊瑚。

风生声琮琤，月来影扶疏。长竿未肯归钓徒，九苞屡集丹凤雏。

夷齐有德德不孤，至今高节留江湖。毰毸双胎仙，生长由青田。

乘风若骐骥，驾驭从神仙。玄裳丹顶性最洁，九皋一唳声闻天。

浮丘载入相经内，形模变化踰千年。竹岂凡木同，鹤非凡鸟比。

卫武诗不咏，薛稷兴无已。人间至清物，披对心欣喜。

挥毫勉赋竹鹤歌，歌□不入词人耳。
登吴山谒胥祠因望海潮
陈琏（明代）

属镂抉目吴东门，白日不照忠臣冤。身浮鸱夷入水府，配涛作神恨始伸。

迄今二千有馀载，庙食吴山恒不改。回思宰嚭肆谗徒，瞬息浮荣竟何在。

邦人事神诚意多，击牲酹酒杂笙歌。神能阐灵慰民望，白马红衫腾素波。

我时谒神到祠下，极目西陵景潇洒。潮头一线海门来，谁道钱王弩能射。

涨空银浪须臾平，水天一色涵虚明。祠前徙倚空怀古，眼底越山无数青。
因翟子固行送酒杨谨仲
赵蕃（宋代）

君行为觅清江宅，水竹依依自作邻。
问字未能从好事，一壶聊为乞诗陈。
拟古诗（六首。永乐五年）
朱高煦（明代）

磊落元始祖，英名出天然。
继统一海内，彬彬任才贤。
偃武重斯一，生民皆息肩。
从容颇中道，暗合如有传。
胡俗思改易，华风未能全。
一统与桑哥，相继专威权。
兹诚损盛德，诛殛断弗怜。
贻谋计亦疏，国运无百年。
偈二首 其二
释胜（宋代）

护生须是杀，杀尽始安居。会得个中意，分明在半途。
送聂之美任鸡泽令
司马光（宋代）

赵魏高气侠，到今风俗然。
椎埋吏难禁，击断世称贤。
明府宜更瑟，罢民庶息户。
无如蚕丝者，急敛纵敲鞭。
春色最佳呈梦锡 其二
孔平仲（宋代）

探遍名园花未红，高台极目兴何穷。欲知春色最佳处，尽在绿杨深浅中。
明皇杨妃图
黄庚（元代）

君王拥袖倚娇容，指法相同曲亦同。
料想马嵬千古恨，当年已寓笛声中。
惆怅
韩偓（唐代）

身情长在暗相随，生魄随君君岂知。
被头不暖空沾泪，钗股欲分犹半疑。
朗月清风难惬意，词人绝色多伤离。
何如饮酒连千醉，席地幕天无所知。
昆丘台
刘敞（宋代）

重峦似欲学层城，上有帝宫人不行。访古寻幽复观化，垂杨生肘未曾惊。
送李群玉赴举
杜牧（唐代）

故人别来面如雪，一榻拂云秋影中。

玉白花红三百首，五陵谁唱与春风。
渔阳蹇中丞走使惠饷谢之
王世贞（明代）

春深一叟倦婆娑，忽有材官鼓箧过。始信郑公移镇后，依然陶令酒钱多。

人从北斗占干莫，天与南薰施薜萝。贫病愧无琼玖报，自呼如意按燕歌。
寄抱拙
胡仲弓（宋代）

割席坐春风，清谈滋味浓。
齐门听鼓瑟，长乐忆闻钟。
道等千多重，诗轻万户封。
梅花今在望，载酒几时重。
新秋以窗里人将老门前树欲秋为韵作小诗
陆游（宋代）

小智每自私，大患缘有身。
孰能忘彼己？吾将友斯人。
惠山煎茶
释智朋（宋代）

瓦瓶破晓汲清泠，石鼎移来坏砌烹。
万壑松风供一啜，自笼双袖水边行。
灵岩寺 其二
吴栻（宋代）

一麾邂逅得东秦，忆别家山六度春。何意眼看毛竹洞，主人仍是故乡人。
和宁川王大卿寄游天台韵
释元肇（宋代）

我观人生天地间，古今吁嗟行路难。跻攀尺寸不可上，太行蜀路凋朱颜。

天台胜绝神仙录，遐方企仰倾心读。跬步之间未暇登，多缘重耳而轻目。

胸量汪汪沧海窄，笔端旧有回天力。莫年闲伴赤松游，兴来不负东山屐。

华顶万八千丈高，衡南泰北齐堪招。凌风矫首欲飞举，收拾万象穷秋毫。

方广云中忽披觌，半千圣者皆相识。妙法轰轰两涧宣，危磴蜒蜒一潭碧。

安得妙手李伯时，貌取牛背刘凝之。猗欤樗散岩壑底，与世聿兀略不羁。

爱山只愁山可移，独许明月清风知。兴公按图曾作赋，拂庵未到先题诗。
已及首夏遂尔寻春与诸同志游胜泉寺时春花已罢遂观源泉怅然啸歌偶而成韵
湛若水（明代）

人生百年内，仅有百回春。若遭万日劫，倏忽成灰尘。

古人爱春光，可以怡心神。是春无内外，天地为一身。

何哉浴沂子，暮春六七人。我游坐迟暮，不见春花妍。

大夏草木盛，生意瀰乾坤。何以瀰乾坤，四时本同原。

吾以观源泉，啸歌人不闻。
杨园四题 其二
释居简（宋代）

凉自红酣起，香从静胜闻。虹梁虽可跨，龙液不须焚。

天作池中底，风成水上文。倚楹闲意绪，只与月平分。
南天窝授竹影题用徐天池香烟韵七首 其一
王夫之（明代）

空明片纸涵晶莹，微惹惊蛇一线灰。白社原同匡岭寺，青山不染米家堆。

偶移浅碧腾腾合，小试光风灼灼来。疑是清江霜月好，孤山斜惹水边梅。
午睡闻子规
杨万里（宋代）

睡眼䰒松未爽时，一声杜宇顿开眉。不须报道思归乐，今我真归不用思。
仿摩诘独坐幽篁里
赵秉文（金朝）

独坐幽林下，谈玄复观易。西日半衔峰，返照林间石。

石上多古苔，山花间红碧。花落人不知，山空水流出。
姚干舜陟约观琼花因循未能往以诗相促因次前韵
蔡戡（宋代）

少年逐春心，作意酬花期。壮大颇更事，举足先三思。

况有简书畏，本非倦游嬉。姚子磊落人，自信了不疑。

应变似乃祖，未肯为猎师。婉画多暇日，馀事长于诗。

秀句摹胜景，清尊乐芳时。对花不忍去，唯恐光景驰。

愧我但局促，洁心似毗尼。门墙可罗雀，敢作扬雄麾。

高轩时过我，不遣俗客知。幕中向无事，世路方坦夷。

要当休沐日，飞盖还相随。灵祠花药丽，皎皎方含姿。

何妨修禊事，流杯宴瑶池。我欲为亲寿，凭君折繁枝。
定海甲寅口号七首
陈造（宋代）

连宵飞雨喜滂流，已入梅天过麦秋。
二十年前如此晚，金城地抱却全收。
再次韵
陈造（宋代）

横前整整万全兵，自笑空弮借背城。
更遣齐竽混东郭，坐令鹄卵化南荣。
南陈得法仍宗派，甫白论情自弟兄。
顾我无能邹贾役，放公笔力擅西京。
题李杜苏黄像 东坡
洪咨夔（宋代）

黑风撼海晨乌青，海怪出没云涛腥。矫首独立天冥冥，保一以静吾清宁。

椰冠野服双鬓星，抱书自随妙娉婷，眼寒海南蜑家丁。
游仙诗 其十三
张鸿（唐代）

赤彗排空太白停，群仙袖手待真灵。毕箕好恶原无定，坐看牵牛织女星。
连日得杂花数株艺之池亭感而有作
韩元吉（宋代）

七十已过半，所向意不如。
一官计大州，仆仆畏简书。
酒薄不可醉，歌舞见已疏。
亦有淡生活，诗成自相纾。
池面数尺地，荆棘试翦除。
为觅桃李花，养根待春初。
日暮公事已，呼童细耘锄。
稍稍净朽壤，依依列荒墟。
岁月能几何，坐见红绮舒。
更须土脉动，艺柳分芙蕖，
赏心固难事，寓目良有余。
即此且痛饮，三年翼安居。
勿言传舍耳，吾生亦遽庐。
苟无名利著，朝市均樵渔。
句
宋敏求（宋代）

林腰似泻瑰，水面如融汞。
勉谢自明
杨时（宋代）

少年力学志须强，得失由来一梦长。
试问邯郸欹枕客，人间几度熟黄粱。
中秋夜独酌忆雅堂
苏镜潭（清代）

败荻空江敛暮云，江头沽酒最思君。十分无过中秋月，总被诗思占九分。

沧洲为客六逢秋，取次逢秋压客愁。一酒一花兼一我，此时颇似谪仙不。
始晴至城东别墅二首
方回（元代）

不堪一月雨，才得一朝晴。
涨水声犹悍，初蝉语未成。
目专便旷野，身偶出荒城。
无客仍无酒，林塘觉更清。
贻溪怀古十篇 其五 九籥室
俞充（宋代）

仙术秘丹经，昔人藏九籥。幽栖白云根，保此一炉药。

吟残深雨来，梦断岩花落。万虑正坐忘，未能看舞鹤。
祖越寺
王尔烈（清代）

峰外奇峰一上松，神仙应向此间逢。穿林风劲来香象，守洞云深啸老龙。

玉匮流传黄帝事，青城髣髴丈人封。昔人自有看山眼，五岳何难一腹容。
入玉山七里头
杨万里（宋代）

诸村不雨数旬余，此地濒江万宝苏。
晚紫豆花初总角，早黄稻穗已长须。
回头金步野径远，当面玉山秋塔孤。
偶见年时解船处，客愁依旧挂菰蒲。
绝句六十四首
张伯端（宋代）

华岳山头雄虎啸，扶桑海底牝龙吟。
黄婆自解相媒合，遣作夫妻共一心。
偈颂一百零一首 其八十一
释慧性（宋代）

离四句，绝百非。一言已出，驷马难追。一任金乌东出，徒教玉兔沈西。

千钧之弩，不为鼷鼠而发机。
珊瑚杖歌为林沂泽作
成鹫（清代）

沂泽老人如婴儿，自誇两脚能奔驰。纵横八极兴不浅，恃有手上珊瑚枝。

珊瑚海底高八尺，玉润珠圆自雕饰。赤蛇飞出水晶宫，化作文虬生两翼。

感激良工用意深，许身窃比双南金。一朝神物归掌握，撑天拄地横古今。

拄杖子，拄杖子，一屈一伸皆至理。直时如矢曲如弓，刚可断金柔绕指。

翁乎翁乎胡不然，顺行逆行胥任天。珊瑚枝枝撑著月，笑杀山中枯木禅。
阮郎归 书锦
李雯（清代）

画帘卷起郁金堂，弄影过回廊。宫袍新打内家香，当时解佩郎。

携翠管，近明窗，春山待晓妆。洛阳才子是东床，西厢春梦长。
和丞相小园雨霁
宋祁（宋代）

霁碧凝天宙，规红转日车。
鹊轻来燥枿，蜂湿抱寒花。
林果高仍在，葅菘晚自嘉。
须知穷僻处，要是酂侯家。
试诸葛生笔因书所怀寄诸弟 其九
彭汝砺（宋代）

每忆东林菊，秋风一万枝。尽饶春卉盛，不为晓霜衰。

故国三年别，高朋九日期。篱边自开落，熟醉负金卮。
雪
罗隐（唐代）

尽道丰年瑞，丰年事若何。
长安有贫者，为瑞不宜多。
沌中即事
孙应时（宋代）

武昌西南云梦泽，水平不动玻璃碧。
葭芦莽苍茫暮烟，杨柳萧条带秋色。
北接沧浪南洞庭，八九百里荒荒白。
一渠纡萦十日行，巧避江涛如过席。
平生闻说沌鱼美，满篮不受百钱直。
我来涨潦渔者稀，罾纲高悬钓竿掷。
苇屋人家绝可怜，欲没未没三四尺。
倚树为巢葑作床，剥菱炊菰自朝夕。
青裾皂髻长儿女，城市繁华岂曾识。
屋头一艇是生涯，丁算未必逃官籍。
迢迢客路几叹息，茫茫宇宙何终极。
有酒无鱼莫浪愁，独醉月明听吹笛。
古风一首送常明仲还里社
吴潜（宋代）

韪轩吾石友，相从三十年。
舌本多文献，胸笥皆简编。
脊梁硬於铁，虽贫不言钱。
古井波愈静，老干骨尤坚。
眨眼七十翁，酡颜蚋银髯。
辞我归旧隐，从此将终焉。
我怀虽恻楚，君意难弃捐。
顾我亦岁徂，华发蒙其颠。
君王念帷盖，高车会当悬。
尔汝一蘧庐，日月双弹圆。
合离与聚散，暮景必复然。
以兹强排遣，送君鄞水边。
空江涨夏潦，远山生夕烟。
野鸟投林飞，渔舟冲浦还。
万物各有适，人生且随缘。
江东企西浙，道里无半千。
幸及身强健，尚可相周旋。
所愧韩魏公，不能官老泉。
静斋诗题盛君明之室也
李廌（宋代）

人生乃动物，万事皆动端。
阴阳造化汝，赋汝以五官。
五官各治职，愈治当愈残。
非苦动所扰，乌知静为安。
非恶动所戕，未贵静为完。
百年夜分半，梦想仍妄瞒。
动多静常少，竟为动所干。
回光一自照，万事无悲欢。
居士何早达，动境能反观。
宁为玉在璞，不为珠在盘。
虚室生朝白，青璅凝暮寒。
聊持动时想，摄入静中看。
后天马歌
何麟瑞（宋代）

建元天子不世出，天相神武产异物，
有马出在月氏窟。宝剑之异，
乾龙之灵。足如奔电，
目如耀星。汗血雨洒，
騣肉飙轻。渴吻一饮，
黄河尘生。昂首一鸣，
天雷收声。曾为伏羲出河负八卦，
曾随穆王远与西母会。鸾旂属车相后先，
龙盾虎{左韦右长}八宝鞯。万乘亲临拜甘泉，
稳驮玉辂坛壝前。兀鼎勒兵十八万，
天子自将孰敢战。骏气横出立阵前，
百万闻嘶股俱颤。笑此马，
神哉沛。西极龙媒□望退。
天子作歌畅皇明，四夷竭蹙咸来庭。
天马来，帝作歌，
汉时此马今更多。
西江月（泛舟）
曹冠（宋代）

一派弯溪曲港，两山松干柽萝。寻幽乘兴泛烟波。时见白鸥飞寻。

炫日浪纹金影，连云岸草青莎。陶然一醉养天和。解意歌莺劝我。
春日舟行三首 其三
金武祥（清代）

宿雨才收一镜平，绿杨两岸听啼莺。每经绝好溪山处，逢著渔舠使问名。
橘诗
虞羲（南北朝）

冲飙发陇首，朔雪度炎洲。摧折江南桂，离披漠北楸。

独有凌霜橘，荣丽在中州。从来自有节，岁暮将何忧。
盂兰竹枝词 其八
彭廷选（清代）

多少游魂苦海边，可能拯拔出深渊。迢迢欲赴春闺梦，内渡何人问便船。
题金元鼎至乐堂
韩元吉（宋代）

百岁休论七十稀，羡君林壤得熙怡。
赋归已久同元亭，至乐真能慕启期。
一壑过人聊自足，万钟于我亦何思。
故应不羡纡朱贵，带索行歌世未知。
寓题（一作边城寓题）
薛能（唐代）

王泽犹来雅在新，尚词微事可愁人。

淫哇满眼关雎弱，犹贺清朝有此身。
谒子真祠
王遂（宋代）

汉朝容默独危言，吴市逃名耻自全。
千古无人知此意，浪将姓字作梅仙。
送邹次贾归临川二首 其一
孙觌（宋代）

不负丹鸡约，来寻白马盟。龙钟著帽进，爵跃倒衣迎。

感慨追平昔，惊呼问死生。殷勤一樽酒，闲健且同倾。
梁雅乐歌五首 其二 臣道曲
张率（南北朝）

孝义相化，礼让为风。当官无媚，嗣民必公。谦谦君子，謇謇匪躬。

谅而不讦，和而不同。诫之诫之，去骄思冲。弘兹大雅，是曰至忠。
和竖伯梅六题一孤芳二山间三雪中四水边五月
胡寅（宋代）

间错浮筠冷更严，长松低顾拂苍髯。
清标总是君朋侣，桃李相望几陛帘。
频夜烛花
郑刚中（宋代）

蜜炬香光照夜红，垂垂帘幕静无风。
金盘五寸花成穗，可但钗头缀玉虫。
西江月·不恋风花雪月
侯善渊（元代）

不恋风花雪月，屏除富贵功名。刳心去志黜聪明。洗涤无知之病。破尽人门幻影，方通物外圆成。忘形遗照＊神凝。务本乐天知命。
秧马
苏轼（宋代）

春云蒙蒙雨凄凄，春秧欲老翠剡齐。
嗟我妇子行水泥，朝分一垄暮千畦。
腰如箜篌首啄鸡，筋烦骨殆声酸嘶。
我有桐马手自提，头尻轩昂腹胁低。
背如覆瓦去角圭，以我两足为四蹄。
耸踊滑汰如凫鷖，纤纤束胁亦可齎。
何用繁缨与月题，却从畦东走畦西。
山城欲闭闻鼓鼙，忽作的庐跃檀溪。
归来挂壁从高栖，了无刍秣饥不啼。
少壮骑汝逮老黧，何曾蹶轶防颠隮。
锦鞯公子朝金闺，笑我一生蹋牛犁，
不知自有木駃騠。
衢州赵阅道少师濯缨亭
苏辙（宋代）

挂冠缨上已无尘，犹爱溪光碧照人。
点检旧游黄石在，扫除诸念白鸥亲。
一尊父老囊金尽，三迳松筠生事贫。
他日南公数人物，丹青添入县图新。
渊明醉图
陶安（明代）

何劳一县恼闲情，五柳柴桑老此生。每向黄花作沈湎，寄奴已据石头城。
同张介夫杨信卿赋龙德宫诗
杨弘道（元代）

步入西园里，秋风草木长。牛羊识牢槛，废殿榜凝香。
遣骑问讯范明州参政，报章寄二绝句和韵谢之
杨万里（宋代）

南海人从东海归，新诗到日恰梅时。
捻梅细比新诗看，未必梅花瘦似诗。
华光墨梅
释慧空（宋代）

隔江遥望白云村，横折梅花卧石根。病眼朦胧失端的，淡烟小雨复黄昏。
铜雀台玉板篆
佚名（唐代）

上土巴灰除虚除，伊尹东北八九馀。秦赵多应分五玉，

丝竹木子世世居。但看六六百中外，世主难留如国如。
代柬苏佥
刘宰（宋代）

七十收身古战场，归来八十更康强。
酒阑庭户秋光好，想见诗成一缕香。
贺雨
傅大询（宋代）

狮子关前半篆烟，二龙飞下卓篙泉。银河掣电连宵雨，绿野翻云四月天。

便觉春生花一县，会看秋熟米三钱。何时卓鲁登黄阁，都与寰区作有年。
书张贞女死事
归有光（明代）

张贞女，父张熠，嘉定曹巷人也。嫁汪客之子。客者嘉兴人，侨居安亭。其妻汪妪，多与人私。客老矣，又嗜酒，日昏醉无所省。诸恶少往往相携入妪家饮酒。及客子娶妇，恶少皆在其室内，治果肴为欢宴。妪令妇出遍拜之，贞女不肯。稍稍见姑所为，私语夫曰：“某某者何人也？”夫曰：“是吾父好友，通家往来久矣。”贞女曰：“好友乃作何事？若长大，若母如此，不愧死耶！”

一日，妪与恶少同浴，呼妇提汤。见男子，惊走，遂归母家。哭数日，人莫得其故。其母强叩之，具以实告。居久之，妪阳为好言谢贞女。贞女至，则百端凌辱之四。贞女时时泣语其夫，令谢诸恶少凹。复乘间从容劝客曰：“舅亦宜少饮酒，尸客父子终不省，反以语妪，辄致掳掠凹。

恶少中有胡岩，最桀黠，群党皆卑下之，从其指使。一日，岩言众曰：“汪妪且老，吾等不过利其财，且多饮酒耳；新娘子诚大佳。吾已寝处其姑咎，其妇宁能走上天乎。”遂人与妪曰：“小新妇介介不可人意曾。得与胡郎共寝，即欢然一家，吾等快意行乐，谁复言之者？妪亦以为然，谋遣其子人县书狱。妪尝令贞女织蜕，欲以遗所私奴。贞女曰：“奴耳！吾岂为奴织蜕耶？”妪益恶之。

胡岩者四人，登楼纵饮。因共呼贞女饮酒，贞女不应。岩从后攫其金梭。贞女詈且泣。还之，贞女折梭掷地。妪以己梭与之，又折其梭。遂罢去。顷之，妪方浴，岩来共浴。浴已，妪曰：“今日与新妇宿。”岩人犯贞女峦，贞女大呼曰：“杀人！杀人尸以杵击岩；岩怒，走出。贞女人房，自投于地罅，哭声竟夜不绝。

明日，气息仅属。至薄暮少苏钩，号泣欲死。岩与妪恐事泄，絷诸床足，守之。明日，召诸恶少酣饮。二鼓，共缚贞女，椎斧交下。贞女痛苦宛转，曰：“何不以刃刺我，令速死？”一人乃前刺其颈，一人刺其胁，又标其阴。共举尸欲焚之，尸重不可举，乃纵火焚其室。邻里之救火者，以足蹴其尸，见吓然死人，因共惊报。诸恶少皆潜走。一人私谓人曰：“吾以铁椎椎妇者数四，犹不肯死。人之难死如此。”贞女死时，年十九耳。嘉靖二十三年五月十六日也。

官逮小女奴及诸恶少鞫之囱。女奴历指曰：“是某者缚吾姊，某以椎击，某以刃刺。”妪骂恶少曰：“吾何负于汝！汝谓姑杀妇无罪，今何如？”妪寻死于狱。

贞女为人淑婉，奉姑甚谨；虽遭毒虐，未尝有怨言，及与之为非，独亢然蹈白刃而不惴。可不谓贤哉！夫以群贼行污闺闼之间，言之则重得罪，不言则为隐忍，抑其处此尤有难者矣。自为妇至死逾一年；而处汪氏仅五月。或者疑其不蚤死。嗟乎，死亦岂易哉；

嘉定故有烈妇祠。贞女未死前三日，祠旁人皆闻空中鼓乐声，祠中火炎炎从柱中出。人以为贞女死事之征。予来安亭，因见此事。叹其以童年妙龄，自立如此够，凛然毛骨为竦。因反覆较勘触，著其始末，以备史氏之采择。
弹子矶
张尚瑗（清代）

竞秀英州山，临江多俯瞰。观音与弹矶，巉绝奇尤占。

划然千仞壁，削出长天堑。鸿蒙开辟时，鬼斧安拖錾。

虬柯缕络之，蒙茸纷碧绀。乳窦小于拳，累然不容甔。

相传广明贼，弹落金丸陷。雄非天山矢，险异蜀门剑。

但见滩流驶，湍急不可缆。怀古夫如何，寒风江湛湛。
某妪索咏邻妇度尼
徐渭（明代）

闻尔邻佳媳，经堂集梵僧。春虽添药架，秋必卸瓜棚。

何计还跨灶，随时且摸楞。愁云能引泪，莫上最高峥。
答逢原
吕惠卿（宋代）

晨出趋长司，跪坐与之言。偶然脱龃龉，相送颜色温。

归舍未休脱，簿书随满门。相仍宾客过，攲午仅朝餐。

平生性懒惰，应接非吾真。况乃重戕贼，良气能几存。

就夜甫得息，阅我几上文。开卷未及读，睡思已昏昏。

自知小人归，昭昭复何云。每于清夜梦，多见夫子魂。

侧耳听高议，如饮黄金樽。觉来不得往，欲飞无羽翰。

昨日得子诗，我心子先论。怪我诗苦迟，友道宜所敦。

岂不旦夕思，实苦案牍烦。岂无同官贤，未免走与奔。

相见鞅掌间，有言无暇陈。嗟嗟兹世士，无食同所患。

念我力难任，闻子谋更艰。久知为之天，安能怨窭贫。

吾闻君子仕，行义而已焉。亦将达吾义，岂遂为利牵。

东海有沧溟，西极有昆崙。古来到者谁，不过数子尊。

子已具车航，吾亦为楫轮。欲一从子游，不知何时然。
野鹰来
苏辙（宋代）

野鹰来，雄雉走。
苍茫荒榛下，毰毸大如斗。
鹰来萧萧风雨寒，壮士台中一挥肘。
台高百尺临平川，山中放火秋草乾。
雉肥兔饱走不去，野鹰飞下风萧然。
嵯峨呼鹰台，人去台已圮。
高台不可见，况复呼鹰子。
长歌野鹰来，当年落谁耳。
父生已不武，子立又不强。
北兵果南下，扰扰如驱羊。
鹰来野雉何暇走，束缚笼中安得翔。
可怜野雉亦有爪，两手捽鹰犹可伤。
十月九日初谒卫真太清宫二首
晁补之（宋代）

帷间角麈千年白，庭下髯羱一点青。
当日乘云无马迹，只今遗木尽龙形。
竹林避暑
戴炳（宋代）

自抱桃笙过竹林，浓阴一片直千金。清眠尽晚无人唤，时有风鸣石上琴。
上萧家峡
黄庭坚（宋代）

玉笥峰前几百家，山明松雪水明沙。
趁虚人集春蔬好，桑菌竹萌烟蕨芽。
沁园春（乙卯咏桂）
李曾伯（宋代）

晚出千林，中立三秋，清哉此花。自鹫峰移下，碎成玉屑，蟾宫分到，缀作金葩。粟许来微，薰天声价，较楚蕙庾梅还韵些。真奇处，但餐沆瀣，不染繁华。

酒边一笑婆娑。疑香醉山中尊者家。怅尘埃俗状，强颜羞对，风骚墨客，乐事堪夸。月照才清，露浓尤馥，饮待夜深应更佳。姑容我，胆瓶斜插，卧看窗纱。
虎渡口
杨永芳（清代）

开府南荆据上游，六朝如梦水空流。惟余一片龙山影，半入江楼半柁楼。
示子聿
陆游（宋代）

我钻故纸似痴蝇，汝复孳孳不少惩。
父子更兼师友分，夜深常共短檠灯。
句
朱翌（宋代）

足下一来同晚步，先生小住待村舂。
元夕
方岳（宋代）

茅屋相看冷似冰，蒲团孤坐澹於僧。
数行老墨閒居赋，一炷寒灯耐久朋。
时异不供三太息，吾衰何啻百无能。
后山亦有梅花月，不复年时兴可乘。
次韵康总管庆之和碑字韵二首
方回（元代）

周颂岐阳鼓，秦铭泰岳碑。
览观明古镜，推测妙神蓍。
真复登三事，何如赋万诗。
江湖频作郡，棠荫有人知。
彦执赏予诗
张九成（宋代）

年来百念灰，求友良未已。
一昨窜逐来，万事风过耳。
忽得故人窜，惊喜或不寐。
人生等行客，斯姑小憩。
吟诗本不工，信口何足贵。
璧彼蜩螗虫，时时一鸣沸。
自惟尽喑默，何以玩浮世。
不烦更咀嚼，欲听已漂逝。
胡为不解事，异好仍偏嗜。
从来不求名，游戏聊卒岁。
柳梢青·小饮微吟
蒋捷（宋代）

小饮微吟，残灯断雨，静户幽窗。几度花开，几番花谢，又到黄昏。潘娘不是潘郎。料应也、霜黏鬓旁。鹦鹉阑空，鸳鸯壶破，烟渺云茫。
用山谷新诗徒拜嘉之句为韵赋五篇报尹直卿
曾丰（宋代）

名以懒故无，业以病故疏。
但梦华胥国，而友无怀徒。
百诗一不补，十口九欲癯。
人所共弃者，子独何取欤。
寄题傅尊师兄弟所作宁寿道院
揭傒斯（元代）

钟荣之山千万峰，琵琶麈湖相叠重。两翁入谷起台殿，半夜空山闻鼓钟。

猛虎如逢涧边石，飞龙却是云间松。《黄庭》书罢人难见，《鸿宝》披残手自封。

度壑采芝随鹿迹，登厓望日蹑云踪。已知尘世惟堪笑，不是神人定少逢。

辟谷有方桃更美，围棋无地橘相容。但馀一念封人祝，未与人间万事慵。
正之二十八日忽小霁领数客过东湖若水有赋为次韵
程公许（宋代）

积雨酿成寒料峭，漫游稍觉意清真。痴云妒日吞还吐，弱柳含烟巧斗新。

簪屐招呼参楚蜀，肴蔬饤饾杂冬春。却嫌车从妨佳趣，那得临流岸白纶。
武功阻雨呈康德涵状元三首 其三
郑岳（明代）

关辅多英俊，抡魁迥不凡。清樽延款语，细雨湿征衫。

绝粒离烟火，行空脱辔衔。西归仍有约，拉我访云岩。
巢湖神母庙诗
陈炳（宋代）

舟之来兮风高，荡汩潏兮帆招。
燎薰在堂兮洁涓牲牢，望神俨燎兮敛袵，
愿速济我兮不崇朝。舟之去兮风微，
波渺瀰兮迅于，飞帆拂兮茫无涯。
眼眩胆栗兮将安之，我有愿兮惟神焉依。
秋深兮木落，葭苇萧骚兮清日薄。
神兮今焉在，吞吐月星兮独处廓。
神甚仁兮宁以为祸，愚有弗虔兮幸贲过。
天地一叶兮相继，神无波涛兮骇我。
净慈寺
吴铭道（清代）

寺门见南山，入寺复了了。爱此尘外栖，可息尘中扰。

烟云护钟磬，何以答窈窕。幽谷泉味殊，接筒香积绕。

落叶不到地，风吹过林杪。前峰卧夕阳，西望若初晓。

兹境故清绝，人犹存见少。苍岩竦高处，倚槛放远眺。

湖光近拍檐，霜冷尚瀰渺。低徊不能去，吾将逃物表。
松源山
喻良能（宋代）

征途未尽弋阳西，且过松源九节溪。
烟雨蒙蒙山色好，鹧鸪更与尽情啼。
刘无损欲书十扇以韦苏州乔木生夏凉流云吐华月句作韵 其三
王安中（宋代）

学道办何等，日用四时行。梦寻汤饼到，风入茶瓯生。

忘机心坦坦，诣理言平平。谁同坐清夜，笼灯对微明。
送赵九琳下第归里三章 其三
姚燮（清代）

昔至同车笠，今胡君独行？沙云连树碧，河水入天平。

屡负陈书志，难堪去国情。儒官纵卑末，亦足励清名。
灵树喜长老属疾见寄次韵酬之
余靖（宋代）

鸣韶山下客，多病似吾身。
每想弥天辩，谁为问疾人。
泉清偏照月，松瘦不知春。
未遂寻高论，相遥一水滨。
季夏游赤壁偕子言诸公
王廷陈（明代）

六月轩楹敞，三分割据雄。江回城抱日，舰火岸馀风。

词赋留天上，旌旗在眼中。霸图俱已歇，幽赏几回同。

槛外凫鸥乱，尊边云雾通。松杉盘虎穴，台榭接龙宫。

早岁辞朱绂，兹游感数公。愿言携桂楫，常此狎渔翁。
寄行宫监门王以通
释永颐（宋代）

玉钩帘外前朝柳，斩鸭阑边小艳葩。
莫道君王不曾问，好收银钥护宫花。
早发大堰
宋祁（宋代）

晓戍胧胧白，春流纳纳深，
生烟才著树，罢月稍依林。
野路趋斜岸，渔舠泊暗浔。
尚缘归国意，差足慰离襟。
由碧岩泛舟至黄龙洞
王藻（宋代）

登山兴固佳，看山致亦好。舟中望青弁，四面云林绕。

连峰若点黛，历历媚春晓。著屐重探幽，一步一回眺。

湖田翠欲流，白波际天表。想见底定初，兹山亦浮岛。

载造龙洞前，端倪不可道。石楼耸亭亭，中空类房窔。

下有无底谷，直落万丈杳。当年龙欲飞，裂山试鳞爪。

巨石遭掀腾，䃔然自相嬲。至今犹拄撑，竛竮若将掉。

向非龙所为，人力讵施巧。我欲窥其渊，股栗神魂悄。

侧闻岁暵时，甘澍每协祷。多恐幽深中，仍护颔下宝。

安得鞭起之，为余种瑶草。
安阳道中览古
弘历（清代）

翠䍐度安阳，秋暄晓露瀼。韩陵一片石，昼锦数间堂。

建置相还邺，军期项与章。考寻閒按辔，要务让农桑。
送胡味笙编修鼎彝改官大梁
李希圣（清代）

新扫巢痕出上台，一章乞郡堕尘埃。英雄失路都如此，块儡登场大可哀。

幕府昔闻天下计，艰危今要济时才。酒酣我亦能怀古，便拟从君上吹台。
述怀三首
王炎（宋代）

宦薄因谋拙，心安任数奇。
功名半幅纸，权利一钩丝。
已作络头骥，殊惭曳尾龟。
暂时深袖手，风月话襟期。
临江仙
晁补之（宋代）

十岁儿曹同砚席，华裾织翠如葱。一生心事醉吟中。相逢俱白首，无语对西风。

莫道樽前情调减，衰颜得酒能红。可怜此会意无穷。夜阑人总睡，独绕菊花丛。
自题仁寿楼
徐衡（宋代）

百尺楼成接昊苍，御题仁寿问行藏。四端所有虽为贵，五福为行孰敢当。

日出千山凝晓色，花开十里带秋香。老来意外无他念，赢得登临兴味长。
出郭
郭印（宋代）

步屧寻春去，郊原协气薰。
野花随路见，幽鸟隔山闻。
兴远连芳草，心閒对白云。
匆匆殊未惬，落日噪鸦群。
水调歌头 癸未中秋雨闷中示德衡弟
蒲道源（元代）

天公何见戏，凡事每相乖。应知今夜秋半，故□放云霾。不遣＊娥窥户，空使骚人赏客，尊俎预安排。无复弄清影，只自黯愁怀。下帘栊，收绮席，罢金钗。谁能为我，叩广寒玉殿令开。待得良辰美景，却遇凄风苦雨，好事实难谐。高卧清无梦，檐溜滴空阶。
次韵题西林廓然亭
释德洪（宋代）

堂堂叶脱露遥天，自炷临轩一穗烟。贵客独游聊尔耳，道人相见亦欣然。

是身已悟浮沤久，万象中观宝镜圆。寄语横机莫相试，刻舟甘作小乘禅。
题吕子明国谕退庵
杨万里（宋代）

笔砚工为祟，湖山苦约盟。坐忘非圣处，行乐且吾生。

一笑谁当会，孤斟句恰成。何时却乘兴，雪外叩柴荆。
碧山吟社和匏庵吴太师韵二首 其二
安如山（宋代）

江左风流感昔贤，寥寥谁复寄真诠。攒眉不禁陶公酒，合掌同真惠远禅。

词赋一时追绝响，莺花三月缔清缘。相看惚是耆英侣，丘壑论文老更全。
新晴八咏 其六 曝衣
成鹫（清代）

吾家无长物，弊布与生蕉。抖擞及时晒，清明能几朝。

纫针当昼影，开匣近松寮。肯羡朱门客，花间曝锦貂。
忆秦娥·花蹊侧
佚名（宋代）

花蹊侧。秦楼夜访金钗客。金钗客。江梅风韵，野棠颜色。尊前醉倒君休惜。不成去後空相忆。空相忆。山长水远，几时来得。
酹江月（丙子自寿）
程必（宋代）

平生有意，把六经膏泽，人人沾受。白被子明康节辈，浪说乘除先后。遇合一时，英雄千古，谁是高强手。蹉跎岁晚，临风浩然搔首。

今但入梦青山，云＿深处，烟月生怀袖。宿有十年萧散愿，此段功缘须就。因忆坡公，仇池有约，莫误归时候。今朝对酒，歌此与君为寿。
酬元员外见寄八韵
齐己（唐代）

旧隐梦牵仍，归心只似蒸。远青怜岛峭，轻白爱云腾。

艳冶丛翻蝶，腥膻地聚蝇。雨声连洒竹，诗兴继填膺。

访戴情弥切，依刘力不胜。众人忘苦苦，独自愧兢兢。

处世无他望，流年有病僧。时惭大雅客，遗韵许相承。
张府君挽诗
史尧弼（宋代）

气象重归金马地，更看埋玉乱松楠。
他年父老还能说，道上书生为指南。
秀奕以文编垂示简之
赵蕃（宋代）

每念新疎阔，还思旧倡酬。
年龄故相并，文事孰能优。
愧乏闻多益，难支问不休。
黄陈有正派，舍是复何求。
后九日重与应李诸君水头放舟 其一
王世贞（明代）

为有沧洲趣，重来肯厌频。溪鸥浑狎棹，篱犬不惊人。

物色时能改，心期日更真。仆夫毋太促，吾醉欲经旬。
钱史开府奉祠归四明
李洪（宋代）

衮绣貂蝉侍太清，致身将相极儒生。
三槐正位岩瞻峻，两镇交兵节制荣。
昼锦蚤传留鉴水，召棠重喜蔽龙城。
愿将闾里新谣咏，长和滔滔西峡声。
舟中偶成小诗
杜范（宋代）

泛溪深处暮山晴，乍脱尘埃耳目醒。
水面浮天相与碧，波心浸目两争明。
浅流碍石滩滩急，曲岸铺沙渚渚清。
人静夜阑舟未舣，微吟雇影不胜情。
次龚象湖韵二首 其二
萧立之（宋代）

剩水残山欲尽头，肯披蓬藋访深幽。买盐沽酒三家市，劈箭惊雷一水秋。

袖里我无区册序，脚跟君有子长游。是间尚有堪吟处，莫向西风怨滞留。
已巳孟春二十六日作
宋庠（宋代）

纠缠空惊祸福频，沈舟未拯更摧轮。
山头枉是轻廷尉，天上何容著蹇人。
南国祭牺堪畏楚，东门猎犬尚尤秦。
当涂莫竦支离诮，坐受朝家十束薪。